b'\n_START_ARTICLE_\nFernando Alonso\n_START_SECTION_\nDebiutas Formul\xc4\x97je 1 su Minardi\n_START_PARAGRAPH_\nFernandas Alonsas Formul\xc4\x97je 1 debiutavo 2001\xc2\xa0m. Minardi ekipoje. Ta\xc5\xa1k\xc5\xb3 nei\xc5\xa1kovojo, ta\xc4\x8diau su nekonkurencingu bolidu ne kart\xc4\x85 buvo greitesnis u\xc5\xbe tobulesn\xc4\x99 technik\xc4\x85 pilotuojan\xc4\x8dius pilotus kvalifikacijose bei lenktyn\xc4\x97se. Pasibaigus sezonui, Fernandas neprat\xc4\x99s\xc4\x97 sutarties kitiems metams; 2002 sezone jis buvo Renault ekipos pilotu-bandytoju. Tai garantavo pagrindinio piloto viet\xc4\x85 kitam sezonui; Alonso pakeit\xc4\x97 brit\xc4\x85 Jenson\xc4\x85 Button\xc4\x85.\n_START_SECTION_\nKelias \xc4\xaf \xc5\xa1lov\xc4\x99 su Renault\n_START_PARAGRAPH_\nJau antrose lenktyn\xc4\x97se u\xc5\xbe Renault bolido vairo Fernando peln\xc4\x97 Pole pozicij\xc4\x85 bei palyp\xc4\x97jo ant podiumo Sepango trasoje Malaizijoje bei kitose kuriozi\xc5\xa1kose lenktyn\xc4\x97se Brazilijoje. Dar kart\xc4\x85 fini\xc5\xa1av\xc4\x99s antras gimtin\xc4\x97je, Fernandas \xc5\xbeeng\xc4\x97 tre\xc4\x8dias asmenin\xc4\x97je \xc4\xafskaitoje, ta\xc4\x8diau antroji sezono pus\xc4\x97 nebebuvo tokia s\xc4\x97kminga, ta\xc4\x8diau Vengrijoje Alonso i\xc5\xa1kovojo pirm\xc4\x85j\xc4\x85 savo pergal\xc4\x99 ir tapo jauniausiu tuo metu lenktyni\xc5\xb3 nugal\xc4\x97toju. Sezon\xc4\x85 baig\xc4\x97 \xc5\xa1e\xc5\xa1toje asmenin\xc4\x97s \xc4\xafskaitos vietoje, o po met\xc5\xb3, v\xc4\x97l i\xc5\xa1kovoj\xc4\x99s keturis podiumus, sezone fini\xc5\xa1avo jau ketvirtas._NEWLINE_2005\xc2\xa0m. sezonas prasid\xc4\x97jo puikiai. Greitas ir patikimas Renault R25 bolidas leido ispanui laim\xc4\x97ti net septynias lenktynes. Fernandas tapo \xc4\x8dempionu, \xc4\xafveik\xc4\x99s var\xc5\xbeov\xc4\x85 i\xc5\xa1 McLaren Kim\xc4\xaf R\xc3\xa4ikk\xc3\xb6nen\xc4\x85. Renault taip pat i\xc5\xa1kovojo konstruktori\xc5\xb3 titul\xc4\x85._NEWLINE_2006-ieji primin\xc4\x97 pra\xc4\x97jusius metus, tik Fernando var\xc5\xbeovu tapo septyniskart \xc4\x8dempionas vokietis Michaelis Schumacheris. Po puikios pirmosios sezono dalies Fernandas tur\xc4\x97jo solid\xc5\xbei\xc4\x85 persvar\xc4\x85 prie\xc5\xa1 vokiet\xc4\xaf, ta\xc4\x8diau antroji \xc4\x8dempionato pus\xc4\x97 i\xc5\xa1lygino j\xc4\x97gas ir Alonso prireik\xc4\x97 paskutini\xc5\xb3j\xc5\xb3 lenktyni\xc5\xb3 u\xc5\xbesitikrinti antr\xc4\x85j\xc4\xaf \xc4\x8dempiono titul\xc4\x85.\n_START_SECTION_\n2007-ieji McLaren\n_START_PARAGRAPH_\nApie per\xc4\x97jim\xc4\x85 \xc4\xaf McLaren Alonso paskelb\xc4\x97 dar prie\xc5\xa1 2006-\xc5\xb3j\xc5\xb3 sezono prad\xc5\xbei\xc4\x85. \xc4\x8cia jo komandos partneriu tapo naujokas Lewisas Hamiltonas. Jiedu kovojo su Ferrari atstovaujan\xc4\x8diais Kimi R\xc3\xa4ikk\xc3\xb6nenu ir Felipe Massa. \xc4\x8cempionu tapo suomis Kimis, o Fernandas liko tre\xc4\x8dias, nors su komandos draugu Lewisu surinko po vienodai ta\xc5\xa1k\xc5\xb3 (109) ir nuo Kimio teatsiliko vienu ta\xc5\xa1ku. Sezono metu komand\xc4\x85 kr\xc4\x97t\xc4\x97 skandalas d\xc4\x97l Ferrari komandos slapt\xc5\xb3 duomen\xc5\xb3 vagyst\xc4\x97s, o tarp Fernando ir Lewiso, \xc5\xbeiniasklaidai padedant, vyko nebyli tarpusavio kova. Pasibaigus sezonui, Alonso paskelb\xc4\x97 sugr\xc4\xaf\xc5\xbetantis \xc4\xaf Renault.\n_START_SECTION_\nSugr\xc4\xaf\xc5\xbeimas \xc4\xaf Renault\n_START_PARAGRAPH_\n2008-aisiais Fernandas v\xc4\x97l atstovauja Renault ekipai. Nors Renault nebuvo tokia konkurencinga, kaip ankstesniai metais, ispanas sugeb\xc4\x97jo rodyti puikius rezultatus, ypa\xc4\x8d antroje sezono pus\xc4\x97je, pelnydamas dvi pergales i\xc5\xa1 eil\xc4\x97s, bei pasiekdamas 2 viet\xc4\x85 paskutin\xc4\x97se sezono lenktyn\xc4\x97se Brazilijos GP.\n_START_SECTION_\nFernando Alonso 2009 su Renault\n_START_PARAGRAPH_\n2009 m. sezone Renault ekipa neparuo\xc5\xa1\xc4\x97 paj\xc4\x97gaus automobilio, tad ispano rezultatai nebuvo geri. F. Alonso tik 8 kartus fini\xc5\xa1avo ta\xc5\xa1kuose bei vien\xc4\x85 kart\xc4\x85 Singap\xc5\xabro GP peln\xc4\x97 tre\xc4\x8di\xc4\x85 viet\xc4\x85. Galutin\xc4\x97je \xc4\xafskaitoje ispanas liko devintas. Po \xc5\xa1io sezono F. Alonso nusprend\xc4\x97 pereiti \xc4\xaf Scuderia Ferrari ekip\xc4\x85.\n_START_SECTION_\nFerrari\n_START_PARAGRAPH_\nJau pirmose karjeros lenktyn\xc4\x97se su Ferrari Bahreine ispanas peln\xc4\x97 pergal\xc4\x99. V\xc4\x97liau sezone peln\xc4\x99s dar keturias pergales ir dar penkis kartus fini\xc5\xa1av\xc4\x99s ant podiumo F. Alonso kovojo d\xc4\x97l \xc4\x8dempiono titulo, ta\xc4\x8diau su 252 ta\xc5\xa1kais liko antras ir tik paskutin\xc4\x97se lenktyn\xc4\x97se nusileido vokie\xc4\x8diui Sebastian Vettel._NEWLINE_2011 m. sezone Ferrari automobilis Ferrari 150\xc2\xb0 Italia nebuvo konkurencingas. Ispanas sugeb\xc4\x97jo pelnyti vos vien\xc4\x85 pergal\xc4\x99. Dar 9 kartus Alonso fini\xc5\xa1avo ant podiumo. I\xc5\xa1 viso ispanas surinko 257 ta\xc5\xa1kus ir galutin\xc4\x97je \xc4\xafskaitoje liko tik 4-tas._NEWLINE_Po sezono ispanas prat\xc4\x99s\xc4\x97 sutart\xc4\xaf su komanda ir liko joje 2012 m. sezonui. \xc5\xa0iame sezone F. Alonsas kovojo d\xc4\x97l \xc4\x8dempiono titulo. Per sezon\xc4\x85 jis peln\xc4\x97 3 pergales ir dar 10 kart\xc5\xb3 fini\xc5\xa1avo ant podiumo. Surink\xc4\x99s 278 ta\xc5\xa1kus nuo \xc4\x8dempionu tapusio vokie\xc4\x8dio Sebastian Vettel jis atsiliko vos 3 ta\xc5\xa1kais._NEWLINE_2013 m. sezone ispanas v\xc4\x97l kovo d\xc4\x97l pergali\xc5\xb3 ir su tuo pa\xc4\x8diu S. Vettel pretendavo \xc4\xaf \xc4\x8dempiono titul\xc4\x85. F. Alonsas peln\xc4\x97 2 pergales, o ant podiumo fini\xc5\xa1avo 7 kartus. Iki ketvirt\xc4\x85 kart\xc4\x85 \xc4\x8dempionu tapusio S. Vettel ispanui pritr\xc5\xabko net 155 ta\xc5\xa1k\xc5\xb3._NEWLINE_Prie\xc5\xa1 2014 m. sezon\xc4\x85 lenktynininkai gal\xc4\x97jo pasirinkti savo nauj\xc4\x85 numer\xc4\xaf visai karjerai. Ispanas pasirinko numer\xc4\xaf 14, kur\xc4\xaf jis naudojo dar va\xc5\xbeiuojant kartingais. _NEWLINE_2014\xc2\xa0m. sezone pirm\xc4\x85 kart\xc4\x85 nuo 2009\xc2\xa0m. ispanas nepeln\xc4\x97 nei vienos pergal\xc4\x97s. Jis du kartus fini\xc5\xa1avo ant podiumo ir su 161 ta\xc5\xa1ku lenktyninink\xc5\xb3 \xc4\xafskaitoje liko \xc5\xa1e\xc5\xa1tas. Po sezono F. Alonso prane\xc5\xa1\xc4\x97, kad pasitrauks i\xc5\xa1 Ferrari ekipos. 2014 m. pabaigoje ispanas paskelb\xc4\x97 atstovausiantis McLaren komandai.'